Ibrahima Diawara

Ibrahima Diawara (s. 8. toukokuuta 1970 Bandiagara) on malilainen liikemies. Hän omistaa IBI Group -yritysryhmän ja toimii sen pääjohtajana.

Suoritettuaan ylioppilastutkinnon Diawara lähti monien soninkenuorten tavoin etsimään onneaan ulkomailta. Hän muutti veljensä luokse Thaimaahan ja siirtyi sitten Indonesiaan, jossa hän perusti pakettiyhtiö Sabikan. Jakartassa vieraillut pääministeri Ibrahim Boubacar Keïta kehotti Diawaraa investoimaan Maliin. Vuonna 1995 hän perusti Bamakoon aurinkopaneeleja myyvän Diawara Solar -yhtiön ja vuonna 1997 tiilitehdas Diawara Concrete Industryn. Palattuaan Maliin pysyvästi vuonna 2000 Diawara perusti lentoyhtiö Malian Aero Companyn, joka aloitti toimintansa sadepilvien kylvämisestä. Vuodesta 2010 lähtien yritys on tehnyt myös sairaskuljetuksia ja tilauslentoja.

Diawara yhdisti yrityksensä IBI Group SA:ksi vuonna 2011. Diawara Concrete Industry sai nimen Stones, ja Diawara Solarista tuli Builders. Vuodesta 2012 lähtien IBI Group on toiminut myös Norsunluurannikolla, Guineassa ja Mauritaniassa. Vuonna 2013 perustettiin uusiutuvaan energiaan erikoistunut yhtiö Belale. Sitä seurasivat kaivosteollisuuden alalla toimiva Bricoco ja kuljetusyritys Diawei. IBI Groupin liikevaihdon arvioitiin nousevan 50 miljoonaan euroon vuonna 2018. Yhtiöllä on yli 500 työntekijää.

Lähteet

Aiheesta muualla
 IBI Groupin sivusto 

Luokka:Malilaiset henkilöt
Luokka:Yrittäjät
Luokka:Vuonna 1970 syntyneet
Luokka:Elävät henkilöt